**SAJTÓMEGHÍVÓ**

**„Szépkorú Hálózat – Idősek és nyugdíjasok lehetőségei. Programok, szolgáltatások és támogatások Pécs városában” címmel ad különleges kiadványt a PTE Pécs nyugdíjasainak**

**Ingyenes előadásokkal egybekötve mutatja be a Pécsi Tudományegyetem Általános Orvostudományi Kar Transzdiszciplináris Kutatások Intézete október 1-én, az Idősek Világnapján „Szépkorú Hálózat” nevet viselő projektjét, valamint annak első kiadványát és weboldalát a Tudásközpontban. A hálózat célja, hogy az idősügyi koncepció keretein belül egy közös platformon gyűjtse össze azokat a szabadidős és kulturális programokat, szociális szolgáltatásokat és lehetőségeket, melyek az idős emberek életminőségének javulását szolgálják.**

A népesség megöregedésének üteme sokkal gyorsabb, mint valaha volt a múltban. Mára **a 60 év felettiek száma meghaladja az 5 évnél fiatalabb gyermekekét**, és ez a tendencia valószínűleg nem is fog változni: becslések azt mutatják, hogy 2030-ra minden hatodik ember lesz 60 év feletti, 2050-re pedig az idősek száma megduplázódik. Minden országnak komoly kihívásokat fog jelenteni a jövőben a múlt és jelen demográfiai változása, de legfőképp az, hogy biztosítsák egészségügyi és szociális ellátórendszereiket.

Bár a statisztikák komor képet mutatnak, világszervezetek, kormányzatok és gazdasági szereplők az idős embereket egyre inkább a **fejlődéshez hozzájáruló személyek**nek tekintik, akik tudása és tapasztalata nélkülözhetetlen nem csak a társadalmak, de a gazdaság javulása érdekében. Világszinten már elindult az összefogás, hiszen az Egészségügyi Világszervezet (WHO) és az ENSZ meghirdette az **Egészséges Idősödés Évtizedét (2021-2030)**, hogy a különböző szektorokat (kormányok, civil társadalom, tudományos intézmények, magánszektor) összefogja annak érdekében, hogy a kialakuló együttműködések javítsák az idősek és családjaik, közösségeik életét és annak minőségét.

Azonban, mint minden probléma megoldását, úgy ezt is helyi, lokális szinten lehet és célszerű elkezdeni, hogy a leghatékonyabb változásokat érjük el viszonylag rövidebb időn belül. Ennek reményében indult útjára a **Szépkorú Hálózat**.

Bár a kiadványt már online formában közzétette mind a Pécsi Tudományegyetem, mind az Egészséges Városok Alapítvány, sőt volt, aki már a nyomtatott formát is a kezébe vehette, az elmúlt időszak vészterhei ezidáig nem engedték, hogy eme kezdeményezésnek hivatalos bemutatót is szervezzenek a projektgazdák. Most azonban az **Idősek Világnapján, azaz 2022. október 1-én** sajtónyilvános esemény keretein belül sort kerítenek erre.

A rendezvényen beszédet mond **Ruzsa Csaba**, Pécs Megyei Jogú Város Önkormányzatának alpolgármestere, **Dr. Sík Attila,** a PTE ÁOK Transzdiszciplináris Kutatások Intézetének igazgatója és egyben a kiadvány egyik szerkesztője.

A köszöntőket követően az idősek számára nagy jelentőséggel bíró ingyenes **előadások lesznek**. Többek között szó lesz az idős korosztályt leggyakrabban érintő **elsősegélynyújtást igénylő helyzetek** felismeréséről és ellátásáról dr. Bánfai Bálint, a PTE Egészségtudományi Kar adjunktusának előadásában. Dr. Polyák Éva adjunktustól megtudhatjuk, hogy a **helyes táplálkozás** milyen kapcsolatban áll az **egészséges idősödés**sel. Joó Zsuzsanna az Idősek Világnapja programban tartott előadásában az életkor harmadik harmadába belépők, illetve a hamarosan ezt a kort elérők számára mondja el, mi is jellemzi ezt az időszakot, hogyan érdemes rá készülni, illetve milyen lehetőség kínálkozik egy nyugdíjas számára **a munka világában.** Dr. Zolnai Krisztina ügyvédnő segítségével az öröklés kapcsán felmerülő kérdések kerülnek megválaszolásra. Majd zárásként Tóth Gabriella a Déli Szomszédok Nyugdíjas Szövetkezet Pécs mindennapi munkáját, a szervezet kihívásait mutatja be.

**Az esemény helyszíne:** Dél-Dunántúli Regionális Könyvtár és Tudásközpont (7622 Pécs, Universitas u. 2/A) Konferenciaterem

**Időpont:** 2022. október 1. 14:00 óra (13:30-tól regisztráció)

**Bővebb információ és regisztráció:** <https://itdweb.hu/szepkoru-halozat/>

**Kiadvány:** <https://pecs.hu/app/uploads/2022/05/szepkoru-2021-pecs-02.pdf>

**Bemutatásra kerülő honlap:** <https://szepkoruhalozat.hu/>

A „Szépkorú hálózat” kiadványának megvalósulását az Európai Innovációs és Technológiai Intézet egészségügyi részlege, az EIT Health (<https://eithealth.eu/>) támogatta.